Me isiklikult oleksime muidugi eriti huvitatud sellest, et majandusteaduskond tutvustaks rohkem oma teadustööd. Eestis on nii, et majandusteaduskonna professorid võtavad meedias küll sõna, aga siis lihtsalt avaldades  isiklikku arvamust mingi majanduspoliitilise meetme kohta. Nii tundub, et TÜs tegeletakse peamiselt õpetamisega. Majandusteaduse saavutustest Eestis kuuleb kui Eesti Pank tutvustab oma uurimistööd avatud seminaridel või poliitikauuringute keskus PRAXIS, mis tegeleb küll rakenduslike uuringutega,  tutvustab  oma tulemusi. Aga TÜ majandusteaduskonna professorite teadustööst ei kuule meedias peaaegu kunagi. Kas see on probleem? Tore oleks kui inimesed teaksid millega majandusteadus tegeleb. Meie arvates ei tea seda isegi Tartu Ülikoolis teiste seotud valdkondade professorid, näiteks matemaatikud ja sotsioloogid. Mis siis rääkida veel teadusest kaugel olevatest inimestest.